Fid-19 ta' Novembru 2018, il-Kunsill adotta konklużjonijiet dwar is-Sudan, li jibqa' kruċjali għall-paċi u l-istabbiltà fir-reġjun usa' tal-Qarn tal-Afrika. Il-Kunsill itenni r-rieda tal-UE li timpenja ruħha fi djalogu u kooperazzjoni ma' Khartoum li jevolvu , li jiddependi mill-progress muri mis-Sudan fl-impenn għal riformi interni, inkluż id-drittijiet tal-bniedem u l-governanza tajba, il-faċilitazzjoni tal-assistenza umanitarja, il-paċi sostenibbli u rwol kostruttiv fir-reġjun. Il-Kunsill iħeġġeġ lill-awtoritajiet Sudaniżi biex jirrispettaw bis-sħiħ id-dritt għal-libertà tal-espressjoni, tal-istampa, tal-aċċess għall-informazzjoni, ta' assoċjazzjoni u ta' għaqda paċifika , f'konformità mad-dritt internazzjonali dwar id-drittijiet tal-bniedem. Il-Kunsill jenfasizza li t-tħejjijiet għall-elezzjonijiet tal-2020 għandhom ikunu opportunità għas-Sudan biex juri l-impenn tiegħu għar-riformi billi jippermetti l-parteċipazzjoni sħiħa taċ-ċittadini kollha tiegħu fi proċess politiku inklużiv u mingħajr restrizzjonijiet għad-drittijiet individwali. F'dan ir-rigward, il-Kunsill jesprimi t-tħassib serju tiegħu dwar l-ispazju li qed jonqos għas-soċjetà ċivili u l-persekuzzjonijiet kontra d-difensuri tad-drittijiet tal-bniedem, l-istudenti, l-attivisti politiċi, u l-ġurnalisti u ħaddiema oħra tal-mezzi tal-informazzjoni, kif ukoll dwar is-sitwazzjoni għan-nisa u l-bniet. Id-delegazzjoni tal-UE għas-Sudan Ara l-paġna tal-laqgħa